รัฐบาลไทย-ข่าวทำเนียบรัฐบาล-ชาวบ้านเฮ..! คปภ.เปิดสำนักงานจังหวัดแม่ฮ่องสอน ประเดิมปีระกา
วันจันทร์ที่ 30 มกราคม 2560
ชาวบ้านเฮ..! คปภ.เปิดสํานักงานจังหวัดแม่ฮ่องสอน ประเดิมปีระกา
• “สุทธิพล”ย้ําคปภ. ต้องบริการประชาชนให้ทั่วถึงไม่ว่าใกล้หรือไกล
ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย (คปภ.) เปิดเผยว่า สํานักงาน คปภ.เป็นหน่วยงานของรัฐที่มีหน้าที่กํากับและส่งเสริมการประกอบธุรกิจประกันภัย รวมถึงการคุ้มครองสิทธิประโยชน์ของประชาชนด้านการประกันภัย และให้ความสําคัญต่อประชาชนผู้เอาประกันภัยจะต้องได้รับการบริการที่ดี มีประสิทธิภาพ สามารถเข้าถึงระบบประกันภัยได้อย่างทั่วถึง ซึ่งตนได้มีโอกาสลงพื้นที่ตรวจเยี่ยมสํานักงาน คปภ.ทางภาคเหนือหลายครั้งในช่วงปี 2559 พบว่าประชาชนในจังหวัดแม่ฮ่องสอนมีความยากลําบากอย่างมากในการเดินทางเพื่อมาติดต่อ ปรึกษาหารือข้อมูล หรือ ร้องเรียนเกี่ยวกับการประกันภัย เนื่องจากในพื้นที่จังหวัดแม่ฮ่องสอนไม่มีสํานักงาน คปภ.ตั้งอยู่ จึงต้องใช้เวลาเดินทาง 6-8 ชั่วโมงจากจังหวัดแม่ฮ่องสอนมายังจังหวัดเชียงใหม่ บนเส้นทางที่คดเคี้ยวถึง 1,864 โค้ง ส่งผลทําให้ประชาชนขาดความสะดวกในการใช้บริการด้านประกันภัยจากหน่วยงานของรัฐ และที่ผ่านสํานักงาน คปภ.ใช้วิธีแก้ปัญหาโดยส่งทีมงานจากจังหวัดเชียงใหม่ไปให้บริการเคลื่อนที่ในพื้นที่จังหวัดแม่ฮ่องสอน แต่ก็ยังมีข้อจํากัดและไม่เพียงพอทําให้เกิดเสียงเรียกร้องอยากให้มีการตั้งสํานักงาน คปภ. ที่จังหวัดแม่ฮ่องสอน
ซึ่งเดิมจังหวัดแม่ฮ่องสอนเคยมีสํานักงาน คปภ. โดยตั้งเป็นสํานักงานประกันภัยจังหวัดแม่ฮ่องสอน ในสังกัดกรมการประกันภัย กระทรวงพาณิชย์ เริ่มให้บริการประชาชนตั้งแต่ปี 2536 ต่อมาในปี 2550 เมื่อมีการปรับเปลี่ยนสถานะองค์กรจากส่วนราชการเป็นสํานักงาน คปภ. ซึ่งมีลักษณะเป็นหน่วยงานของรัฐ แต่ไม่ใช่ส่วนราชการ เพื่อให้เกิดความคล่องตัวในการปฏิบัติงาน แต่กลับควบรวมให้พื้นที่จังหวัดแม่ฮ่องสอนอยู่ในความดูแลของสํานักงาน คปภ.จังหวัดเชียงใหม่ เนื่องจากตนเห็นว่าประชาชนจังหวัดแม่ฮ่องสอนมีความยากลําบากในการเดินทางมาใช้บริการที่จังหวัดเชียงใหม่ ดังนั้น จึงได้ผลักดันให้จัดตั้ง สํานักงาน คปภ. ที่จังหวัดแม่ฮ่องสอน และได้ผ่านความเห็นชอบของบอร์ด คปภ.แล้วในปลายปี 2559 ซึ่งการจัดตั้งสํานักงานแห่งใหม่นี้ใช้งบประมาณไม่มาก โดยได้รับความอนุเคราะห์ให้ใช้พื้นที่ของอาคารสํานักงานเทศบาลเมืองแม่ฮ่องสอนเป็นที่ทําการ และมีพิธีเปิดสํานักงานอย่างเป็นทางการในวันที่ 30 มกราคม 2559
“การเปิดสํานักงาน คปภ. แม่ฮ่องสอนในครั้งถือเป็นการพลิกฟื้นสํานักงาน คปภ.ที่มีนัยสําคัญต่อการนําระบบประกันภัยเข้าไปบริหารความเสี่ยงให้กับพี่น้องประชาชนในจังหวัดแม่ฮ่องสอนได้อย่างครบวงจร เสมือนหนึ่งเป็นการให้บริการด้านประกันภัยถึงประตูบ้านของพี่น้องประชาชนที่อยู่ชายขอบแดนของประเทศไทยให้ได้รับความคุ้มครองจากระบบประกันภัยอย่างทั่วถึง ซึ่งสอดคล้องกับยุทธศาสตร์ตามแผนการพัฒนาประกันภัยฉบับที่ 3 อีกด้วย”
นอกจากเปิดสํานักงาน คปภ. จังหวัดแม่ฮ่องสอน ในครั้งนี้แล้ว ยังมีพิธีลงนามร่วมมือว่าด้วยการส่งเสริมความรู้และสิทธิประโยชน์ด้านการประกันภัยระหว่างสํานักงาน คปภ. จังหวัดแม่ฮ่องสอน กับสํานักงานเทศบาลเมืองแม่ฮ่องสอน รวมทั้งมีกิจกรรมรณรงค์ความปลอดภัยทางถนน ตรวจเช็คสภาพรถก่อนเดินทาง เปลี่ยนถ่ายน้ํามันเครื่อง หลอดไฟรถจักรยานยนต์ฟรี พร้อมทั้งยังมีการออกบูธจัดกิจกรรมให้ความรู้ด้านการประกันภัยอีกด้วย นอกจากนี้ ตนยังใช้โอกาสนี้ตรวจการขายประกันภัยผ่านธนาคารพาณิชย์สาขาจังหวัดแม่ฮ่องสอน เพื่อให้ข้อแนะนําในการปฏิบัติตามประกาศ คปภ. ว่าด้วยเรื่อง กําหนดหลักเกณฑ์ วิธีการออก การเสนอขายกรมธรรม์ประกันภัยและการปฏิบัติหน้าที่ของตัวแทนประกันชีวิต นายหน้าประกันชีวิตและธนาคาร พ.ศ. 2551 และประกาศ คปภ. ว่าด้วยเรื่อง กําหนดหลักเกณฑ์ วิธีการออก การเสนอขายกรมธรรม์ประกันภัยและการปฏิบัติหน้าที่ของตัวแทนประกันวินาศภัย นายหน้าประกันวินาศภัยและธนาคาร พ.ศ. 2552
เลขาธิการ คปภ. กล่าวด้วยว่า ประกันภัยได้เข้ามามีบทบาทสําคัญต่อการดํารงชีวิตประจําวันของประชาชนโดยทั่วไปมากขึ้น ไม่ว่าจะประกอบอาชีพใด สาขาใด แต่ก็พบว่ายังมีประชาชนบางส่วนที่มีความรู้ ความเข้าใจเกี่ยวกับการประกันภัยไม่มากนัก ทําให้เกิดความเข้าใจที่ไม่ถูกต้องเกี่ยวกับสิทธิประโยชน์ เงื่อนไข และข้อยกเว้นต่าง ๆ ของสัญญาประกันภัย ส่งผลให้อาจขาดความเชื่อมั่นต่อธุรกิจประกันภัย ดังนั้นการที่สํานักงาน คปภ. ซึ่งเป็นหน่วยงานภาครัฐที่ทําหน้าที่ในการกํากับและส่งเสริมการประกอบธุรกิจประกันภัย ได้มีสํานักงานในพื้นที่ส่วนภูมิภาค โดยได้มีการจัดตั้งและมอบหมายให้เจ้าหน้าที่มาปฏิบัติงานในจังหวัดแม่ฮ่องสอนครั้งนี้เพื่อจะได้ทําหน้าที่ในการส่งเสริมความรู้ ความเข้าใจ รวมทั้งให้บริการช่วยเหลือ ให้คําแนะนําเกี่ยวกับเรื่องการประกันภัย ซึ่งจะทําให้ประชาชนสามารถใช้ประโยชน์จากการประกันภัยและเลือกใช้การประกันภัยเป็นเครื่องมือในการบริหารความเสี่ยงได้อย่างเหมาะสมและเชื่อมั่นต่อระบบประกันภัยมากยิ่งขึ้น
ทั้งนี้สํานักงาน คปภ.จังหวัดแม่ฮ่องสอน เป็นสํานักงานที่อยู่ภายใต้การกํากับดูแลของสํานักงาน คปภ.ภาค 1 (เชียงใหม่) ซึ่งมีสํานักงาน คปภ.จังหวัดภายใต้ภาคอยู่ 6 จังหวัด ประกอบด้วย สํานักงาน คปภ.จังหวัดเชียงใหม่ แม่ฮ่องสอน ลําพูน เชียงราย ลําปาง และพะเยา โดยหากพิจารณาอัตราการถือครองกรมธรรม์ประกันชีวิตเมื่อเทียบกับจํานวนประชากรในภาคเหนือทั้งหมด 18 จังหวัด พบว่าจังหวัดแม่ฮ่องสอนมีอัตราการถือครองกรมธรรม์ประกันชีวิตต่อประชากรอยู่ที่ร้อยละ 20.33 ซึ่งยังคงต่ํากว่าอัตราเฉลี่ยของจังหวัดในภาคเหนือ ที่มีอัตราการถือครองกรมธรรม์ประกันชีวิตต่อประชากรอยู่ที่ร้อยละ 30.32 โดยในช่วงไตรมาสที่ 3 ของปี 2559 (มกราคม-กันยายน 2559) จังหวัดแม่ฮ่องสอน มีจํานวนเบี้ยประกันภัยรับโดยตรงทั้งประกันชีวิตและประกันวินาศภัยอยู่ที่ 321.974 ล้านบาท ซึ่งคิดเป็นร้อยละ 0.9 ของจํานวนเบี้ยประกันภัยรับโดยตรงของ 18 จังหวัดในภาคเหนือที่มีจํานวนเบี้ยประกันภัยรับโดยตรงรวมอยู่ที่ 34,761 ล้านบาท ซึ่งเป็นเรื่องที่ท้าทายสํานักงาน คปภ. ที่ต้องเร่งสร้างความรู้ความเข้าใจให้กับประชาชนในจังหวัดแม่ฮ่องสอนให้ตระหนักถึงคุณค่าและคุณประโยชน์ของการสร้างหลักประกันความมั่นคงในชีวิตและทรัพย์สิน โดยใช้ระบบประกันภัยเป็นเครื่องมือในการบริหารความเสี่ยง อันเป็นการส่งเสริมให้ประชาชนมีสวัสดิการที่ครอบคลุมและเกิดประโยชน์ยิ่งขึ้น
สําหรับข้อมูลบริษัทประกันภัยที่ให้บริการในพื้นที่จังหวัดแม่ฮ่องสอนในปัจจุบัน มีบริษัทประกันชีวิตจํานวน 8 สาขา 3 สํานักงานตัวแทน และบริษัทประกันวินาศภัยจํานวน 2 สาขา ดังนั้นจากการที่มีการเปิดที่ทําการสํานักงาน คปภ.จังหวัดแม่ฮ่องสอนขึ้นมาอีกครั้ง โดยคาดว่าจะทําให้ธุรกิจประกันภัยมีการตื่นตัวและมีอัตราเติบโตของเบี้ยประกันภัยอย่างต่อเนื่อง ทั้งนี้สํานักงาน คปภ. ขอให้ประชาชนให้ความสําคัญต่อการประกันภัยและเลือกซื้อกรมธรรม์ที่มีความเหมาะสมกับการดําเนินชีวิตของตัวเองเพื่อรองรับเหตุการณ์ที่ไม่คาดคิด ซึ่งระบบประกันภัยจะได้เข้าไปช่วยบรรเทาความเดือดร้อนที่เกิดขึ้นได้อย่างมีประสิทธิภาพ และหากมีข้อสงสัยสามารถสอบถามข้อมูลเพิ่มเติมได้ที่สายด่วน คปภ. 1186 หรือเว็บไซต์ www.oic.or.th
ที่มา : กระทรวงการคลัง
ผู้นําเสนอ : กลุ่มสารนิเทศการคลัง สํานักงานปลัดกระทรวงการคลัง